LUR gaan Huis Davidtsz besoek | Maroela Media
Maandag om 10:22 was daar 'n paar werkers wat buite Huis Davidtsz in die middestad van Pretoria rondgesit het, maar dit was veel rustiger by dié tehuis wat sedert verlede Woensdag die middelpunt van drama was.
Hannes Noëth, hoof van Solidariteit Helpende Hand, het Maandag saam met die organisasie se maatskaplike werkers die bejaardes en verswakte volwassenes gaan besoek om te bepaal hoe dit met hulle gaan.
"Na wat ons verneem het die tehuis se bestuur en werknemers vanoggend vergader. Dit klink of die arbeidsgeskille nou bespreek is, en daar word redelik vordering gemaak. Ons verwag nie nou dat moeilikheid verder sal voortduur nie," het Noëth gesê.
Maroela Media het vroeër berig dat sake by die tehuis deur die loop van Saterdag na normaal teruggekeer het nadat daar 'n tydelike skikking tussen die tehuis se bestuur en stakende werkers bereik is.
Die Gautengs departement van maatskaplike ontwikkeling het in tussen die EFF-lede wat by die geskil ingemeng het by die Menseregtekommissie verkla.
Werkers by die tehuis het sedert Woensdagmiddag weens verskeie arbeidgeskille gestaak. Sedert Woensdag is slegs 'n senior suster en enkele verpleegsters toegelaat om die sowat 150 inwoners slegs sekere basiese versorging te gee.
Helpende Hand het laat Donderdagmiddag 'n dringende hooggeregshofbevel verkry wat die organisasie toestemming gegee het om die gebou binne te gaan en om die inwoners te help versorg, maar ten spyte hiervan en die polisie se teenwoordigheid het die stakende werkers lank die tehuis se deure versper en toegang vir die vrywilligers van Helpende Hand geweier.
Tientalle vrywilligers is egter uiteindelik Vrydagnag en Saterdagoggend in die tehuis ontplooi om die agterstand te help inhaal.
Volgens Antoinette Deysel, 'n maatskaplike werker van Helpende Hand, is die inwoners met berading bygestaan. Sy sê die afgelope week se ontwrigting het groot ontsteltenis by talle van die inwoners veroorsaak en dat daar ook nou op 'n emosionele vlak ekstra versorging aan hulle verskaf moet word.
In tussen het Nandi Mayathula-Khoza, die Gautengse LUR vir maatskaplike ontwikkeling, in mediaverklaring bevestig sy sal die tehuis Maandagmiddag besoek.
"Die Gautengse departement van maatskaplike ontwikkeling het 'n grondwetlike en wetlike plig as die omsiener na ouer persone om hulle regte te beskerm en bejaardes se welsyn te verseker. Die departement wil nie in hierdie stadium enige kant kies nie, maar ons sal verseker dat niks die lewens van verswakte en kwesbare ouer persone bedreig nie. Ons moet almal dringende en vriendskaplike oplossings vir hierdie geskil vind," het sy gesê.
Lees alle vorige berigte oor Huis Davidtsz op Maroela Media.
Helpende Hand Huis Davidtsz
MOSTERD NA DIE MAAL. Hoekom het jy nie gaan help toe daar nood was nie? Nou dat Helpende Hand en almal ingespring het om SKOON te maak en die mense se nood te verlig nou wil JY daar inspring .. EK SKAAM MYSELF dood as ek MEC is en ek laat oumense so swaar kry en staan handjies gevou ~!~! Privatiseer die plek of kry julle oumense daar uit . dit is SKANDELIK!~
Vra buiteland vir raad en hulp volgende keer
Die buitelanders moet uitvind hoe bejaardes en gestremdes gyselaar gehou word. Stuur die berigte vir oorsese organisasies en media. Het Afriforum reeds so 'n media eenheid?
Gaan die LUR nou die towerstaffie swaai. Hoekom publiseer julle nie die foto's wat die rondte gedoen het van hoe haglik die Tehuis gelyk het en die arme ou mensies nie.
Weereens kry hulle alles reg.
BLAH BLAH BLAH ….. politisie soek weer aandag! Skaam julle julle nie??
Ag asseblief wat gaan dit nou help?
Die skade is reeds gedoen en dit sal so aanhou . Die LUR het seker gaan wegkruip terwyl dit aan die gang was.